TASCO ตั้งเป้าปีนี้ยอดขายยางมะตอยทำนิวไฮแตะ 2.6 ล้านตัน
TASCO ตั้งเป้ายอดขายยางมะตอยปีนี้ทำนิวไฮแตะ 2.6 ล้านตัน รับอานิสงส์การลงทุนโครงสร้างพื้นฐานของรัฐ
5 พ.ค. 2560

นายชัยวัฒน์ ศรีวรรณวัฒน์ กรรมการผู้จัดการ บริษัททิปโก้แอสฟัลท์ จำกัด (มหาชน) หรือ TASCO เปิดเผยว่า บริษัทคาดว่ายอดขายยางมะตอยในช่วงที่เหลือของปีนี้จะเติบโตขึ้นอย่างต่อเนื่อง โดยตลาดในประเทศยังคงได้รับแรงหนุนจากงบประมาณด้านถนนของรัฐบาล และตลาดหลักในต่างประเทศ เช่น อินโดนีเซียจะเริ่มเข้าสู่ช่วงไฮซีซั่นในครึ่งปีหลัง โดยบริษัทตั้งเป้ายอดขายยางมะตอยในปี 60 เอาไว้ที่ระดับ 2.6 ล้านตัน ถือว่าเป็นเป้ายอดขายที่สูงสุดเป็นประวัติการณ์ของบริษัท
“กำไรในไตรมาส 1 ที่เพิ่มขึ้นมา เนื่องจากบริษัทได้รับอานิสงส์จากยอดขายยางมะตอยของตลาดในประเทศที่เพิ่มสูงขึ้นเนื่องจากการเดินหน้าลงทุนโครงสร้างพื้นฐานของทางภาครัฐ จนทำให้มีการเร่งเบิกจ่ายงบประมาณซ่อม-สร้างถนน เพื่อกระตุ้นเศรษฐกิจ ในขณะเดียวกันยอดขายยางมะตอยในตลาดต่างประเทศของบริษัท ก็เริ่มส่งสัญญาณฟื้นตัว รวมถึงการที่ราคายางมะตอยในตลาดตลาดโลกได้ปรับตัวสูงขึ้นมากจากช่วงปลายปี 59 จนถึงไตรมาสที่ 1/60 ที่ผ่านมา”นายชัยวัฒน์ กล่าว